CELEX: C2007/199/76
Language: fi
Date: 2007-08-25 00:00:00
Title: Asia T-220/07: Kanne 18.6.2007 — Transports Schiocchet — Excursions v. komissio

25.8.2007   
            
            
               FI
            
            
               Euroopan unionin virallinen lehti
            
            
               C 199/40
            
         Kanne 18.6.2007 — Transports Schiocchet — Excursions v. komissio
   (Asia T-220/07)
   (2007/C 199/76)
   Oikeudenkäyntikieli: ranska
   Asianosaiset
   
      Kantaja: Transports Schiocchet — Excursions (Beuvillers, Ranska) (edustaja: asianajaja D. Schönberg)
   
      Vastaaja: Euroopan yhteisöjen komissio
   Vaatimukset
   
               —
            
            
               On todettava, että komissio on sopimussuhteen ulkopuolisessa vastuussa niiden perusoikeuksien rikkomisesta, joita kantajalla on 20.3.1972 annetun neuvoston asetuksen (ETY) N:o 517/72 piirissä.
            
         
               —
            
            
               On todettava, että komissio on sopimussuhteen ulkopuolisessa vastuussa kantajan perusoikeuksien rikkomisesta 16.3.1992 annetun neuvoston asetuksen (ETY) N:o 684/92 voimaantulon jälkeen.
            
         
               —
            
            
               Komissio on velvoitettava edellä mainituilla perusteilla suorittamaan kantajalle vahingonkorvauksena 50 723 808,39 euroa tai muu, mahdollisesti tätä korkeampikin asiantuntijan lausuntoon perustuva summa 8 prosentin suuruisine viivästyskorkoineen tuomion antamispäivästä lukien siihen päivään saakka, jolloin maksu tosiasiallisesti suoritetaan
            
         
               —
            
            
               Komissio on velvoitettava korvaamaan oikeudenkäyntikulut
            
         
               —
            
            
               On todettava, että edellä mainittu ei vaikuta kantajan oikeuksiin esittää muita vaatimuksia tai perusteita tai nostaa muita kanteita.
            
         Oikeudelliset perusteet ja pääasialliset perustelut
   Kantaja vaatii tällä sopimussuhteen ulkopuolista vastuuta koskevalla kanteellaan korvausta vahingosta, jonka se väittää kärsineensä 7.9.1989 tehdyn komission päätöksen 89/524/ETY johdosta. Kyseinen päätös koski Luxemburgin ja Ranskan välistä riitaa, jossa oli kysymys erityisen henkilöliikenneyhteyden perustamisesta näiden kahden valtion välille (1) ja kantaja nosti päätöksestä kumoamiskanteen, jonka yhteisöjen tuomioistuin hylkäsi asiassa C-354/89, Schiocchet v. komissio (2), 16.4.1991 antamallaan tuomiolla. Kantaja väittää kärsineensä vahinkoa myös yhteisistä säännöistä harjoitettaessa kansainvälistä henkilöliikennettä linja-autoilla 16.3.1992 annetun neuvoston asetuksen (ETY) N:o 684/92 antamisen johdosta (3).
   Kantaja väittää, että yhteisön toimielimet loukkasivat sen perusoikeuksia antaessaan kyseiset toimet, koska toimilla tehtiin lailliseksi se lainvastainen tilanne, jossa kantajan kilpailijat olivat Luxemburgin ja Ranskan välisten linja-autokuljetusten markkinoilla, joilla ne harjoittivat toimintaansa ilman ennakkolupaa.
   
      (1)  EYVL L 272, s. 18.
   
      (2)  Kok. 1991, s. I-1775.
   
      (3)  EYVL 1992, L 74, s. 1.